  Анжелика Тихонова корреспондент 27-тӥ шуркынмонэ Удмуртиысь йӧскалык лыдӟетъюрт Удмурт кыллэн нуналэзлы сӥзем кӧня ке ужрадъёс ортчытоз, со пӧлын лекция, книгаосын тодматонъёс. Со сярысь ужъюртлэн пресс-службаез ивортэ. 18 часын йӧскалык лыдӟетъюртлэн йӧскалык но шаертодонъя литературая но библиографияя центраз (Удмурт урам, 264) «Удмуртский с немецким акцентом» лекция ортчоз. Ужъюртлэн кивалтӥсезлэн воштӥсез Анна Семёнова Германиысь Гёттингенысь Георг-Август нимо университетын удмурт кыллы дышетэмез сярысь вералоз, удмурт кылэз немец студентъёслы валэктонлэн аспӧртэмлыкеныз тодматоз. Озьы ик Анна Семёнова вералоз, маиныз удмурт кыл кунгож сьӧрысь калыкъёслы тунсыко потэ, кытын сое Германиын дышетыны луэ. Лекция улсын немецъёслэн Удмуртилэн аспӧртэм лулчеберетэз, удмурт калыклэн йылолъёсыз шоры учкемзы сярысь видеороликъёс возьматозы. Отын ик 10 часысен 20 часозь  вань мылкыд карисьёс понна «Учу удмуртский» книгаосын адӟытон ужалоз. Отын кылэз али дышетыны кутскем но рос-прос дышетӥсь муртъёслы чаклам удмурт кылъя учебникъёсын, кыллюкамъёсты, самоучительёсын, ужан тетрадьёсын тодматскыны луоз. Йӧскалык лыдӟетъюртлэн синтэм но ляб адӟись муртъёслы улосвыл центраз (Ломоносов нимо урам, 9) быдэс нунал ӵоже «Удмуртский язык на кончиках пальцев» адӟытон ужалоз. Отчы удмурт но ӟуч авторъёслэн Брайль шрифтэн гожтэм удмурт кылын книгаоссы поттозы. Калыкъёслэн эшъяськон юртазы муниципал кылдытэтъёслэн «Мир в диалоге» огъяросси форумазы йӧскалык лыдӟетъюртлэн удмурт кылын вераськонъя «Кубо» клубеныз тодматозы. Тодматон 11 часысен 16 часозь  «Сохранение и развитие языков народов России» площадкаын ортчоз. Кытын но кыӵе ужрадъёс эшшо ортчозы Удмурт кыллэн нуналаз, лыдӟе «Удмурт кыллэн нуналэз» темаысь Тегъёс: Мерлык Ижкар Удмуртия удмурткыл Йӧскалыклыдӟетъюрт  